*Banská Bystrica*

 *19.5.2020*

***Vážená pani riaditeľka***

 *Som učiteľka na dôchodku s aprobáciou chémia a pestovateľské práce na základnej škole. Mnoho rokov som sa s láskou, aj so zanietením venovala výučbe týchto predmetov. Aj v súčasnej dobe ma neopúšťa záujem o deti. Sledujem, ako sa správajú na verejnosti, ako sa hrajú a pod.*

 *V našom vchode, v Sásovej na Javorníckej 17 žijú rodiny s malými deťmi, aj s deťmi školopovinnými. Sú to všetci veľmi príkladní rodičia. Dnes by som ale chcela hovoriť o rodine Bartkovej a ich deťoch. Alžbetke, Janíkovi a ich kamarátoch. Pani Bartková sama,  vlastnými financiami a rukami vybudovala pred domom krásnu skalku. Ľuďom pre obdiv aj potechu. Ale mňa najviac fascinovala činnosť Alžbetky a jej brata. Zo semienok z Kauflandu priebežne ...počas Corony, doma na balkóne predpestovala priesady rôznej zeleniny a okrasných rastlín. Tieto potom popresádzala a za pomoci rodičov naaranžovala popred panelák. Musím povedať, že so vkusom a fantáziou. Výstavné stojany tvorivo vyzdobili, v skalke nezabudli ani na vtáčí kúpeľ. O všetky rastlinky sa aj priebežne stará. Pred dverami bytu stoja krhličky s odstátou vodou na polievanie. Celý pestovateľský kút je pomerne rozľahlý. Pofotila som to po častiach a dovoľujem si ich poslať v prílohe.*

 *Píšem Vám preto, lebo si ako učiteľka myslím, že takáto činnosť detí by nemala ostať nepovšimnutá. Tiež si myslím, že je správne ak sa verejnosť neobracia na školu len v prípade represálií, ale najmä vtedy, ak je činnosť žiakov príkladom pre ostatných. Veď aj škola má zásluhu na formovaní našich detí. A v tomto prípade je to pekné šírenie mena školy.*

 *S pozdravom Vám želám dostatok sily do ďalšej Vašej práce, ktorá je v súčasnosti veru neľahká.*

 *Mgr. Oľga Kurpašová*

***Kontakt:***  *Mob.: 0918 598026*

 *olga.kurpasova@hotmail.com*